Document ID: 32014D0843

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Νοεμβρίου 2014
για την τροποποίηση της εκτελεστικής απόφασης 2013/747/ΕΕ, Ευρατόμ με την οποία εξουσιοδοτείται το Ηνωμένο Βασίλειο να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ
[κοινοποιηθείσα υπό τον αριθμό C(2014) 8924)]
(Το κείμενο στην αγγλική γλώσσα είναι το μόνο αυθεντικό)
(2014/843/ΕΕ, Ευρατόμ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
Έχοντας υπόψη τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (1), και ιδίως το άρθρο 6 παράγραφος 3 δεύτερη περίπτωση,
Μετά από διαβούλευση με τη συμβουλευτική επιτροπή ιδίων πόρων,
Εκτιμώντας τα ακόλουθα:
(1)
Βάσει του άρθρου 371 της οδηγίας 2006/112/ΕΚ του Συμβουλίου (2), το Ηνωμένο Βασίλειο μπορεί να εξακολουθήσει να απαλλάσσει από τον φόρο τις πράξεις του παραρτήματος X μέρος Β της εν λόγω οδηγίας, εφόσον απάλλασσε τις πράξεις αυτές την 1η Ιανουαρίου 1978. Οι πράξεις αυτές πρέπει να λαμβάνονται υπόψη για τον προσδιορισμό της βάσης των ιδίων πόρων ΦΠΑ.
(2)
Με την από 22 Απριλίου απάντησή του στην επιστολή της 4ης Φεβρουαρίου 2014 της Επιτροπής σχετικά με την απλούστευση των ελέγχων των ιδίων πόρων ΦΠΑ (3), το Ηνωμένο Βασίλειο ζήτησε εξουσιοδότηση από την Επιτροπή προκειμένου να χρησιμοποιεί σταθερά ποσοστά της ενδιάμεσης βάσης για τον υπολογισμό της βάσης των ιδίων πόρων ΦΠΑ για τις πράξεις του παραρτήματος X μέρος Β σημεία 7) και 9) της οδηγίας 2006/112/ΕΚ, για τα οικονομικά έτη 2014 έως 2020. Το Ηνωμένο Βασίλειο έχει αποδείξει ότι το ιστορικό ποσοστό παρέμεινε σταθερό με την πάροδο του χρόνου. Ως εκ τούτου, το Ηνωμένο Βασίλειο θα πρέπει να εξουσιοδοτηθεί να υπολογίζει τη βάση των ιδίων πόρων ΦΠΑ χρησιμοποιώντας σταθερά ποσοστά σύμφωνα με την επιστολή που απέστειλε η Επιτροπή.
(3)
Για λόγους διαφάνειας και ασφάλειας δικαίου, η εφαρμογή αυτής της εξουσιοδότησης είναι σκόπιμο να περιοριστεί χρονικά.
(4)
Ως εκ τούτου, είναι σκόπιμο να τροποποιηθεί αναλόγως η εκτελεστική απόφαση 2013/747/ΕΕ, Ευρατόμ της Επιτροπής (4),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η εκτελεστική απόφαση 2013/747/ΕΕ, Ευρατόμ τροποποιείται ως εξής:
1)
το άρθρο 1 αντικαθίσταται από το ακόλουθο κείμενο:
«Άρθρο 1
Για τον υπολογισμό της βάσης των ιδίων πόρων που προέρχονται από τον ΦΠΑ, από την 1η Ιανουαρίου έως την 31η Δεκεμβρίου 2013, το Ηνωμένο Βασίλειο εξουσιοδοτείται να χρησιμοποιεί κατά προσέγγιση εκτιμήσεις όσον αφορά τις ακόλουθες κατηγορίες πράξεων του παραρτήματος X μέρος Β της οδηγίας 2006/112/ΕΚ:
Παραδόσεις γηπέδων προς οικοδόμηση (σημείο 9).»
·
2)
μετά το άρθρο 1 παρεμβάλλονται τα ακόλουθα άρθρα 1α και 1β:
«Άρθρο 1α
Για τον υπολογισμό της βάσης των ιδίων πόρων που προέρχονται από τον ΦΠΑ, από την 1η Ιανουαρίου 2014 έως την 31η Δεκεμβρίου 2020, το Ηνωμένο Βασίλειο εξουσιοδοτείται να χρησιμοποιεί το 0,01 % της ενδιάμεσης βάσης όσον αφορά τις πράξεις του παραρτήματος X μέρος Β σημείο 7 (νοσοκομειακά ιδρύματα) της οδηγίας 2006/112/ΕΚ.
Άρθρο 1β
Για τον υπολογισμό της βάσης των ιδίων πόρων που προέρχονται από τον ΦΠΑ, από την 1η Ιανουαρίου 2014 έως την 31η Δεκεμβρίου 2020, το Ηνωμένο Βασίλειο εξουσιοδοτείται να χρησιμοποιεί το 0,004 % της ενδιάμεσης βάσης όσον αφορά τις πράξεις του παραρτήματος X μέρος Β σημείο 9 (κτίρια και γήπεδα προς οικοδόμηση) της οδηγίας 2006/112/ΕΚ.»
·
3)
το άρθρο 2 απαλείφεται.
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 26 Νοεμβρίου 2014.

Labels: 2
1
0
3
18
15